
Татарстан Республикасында авыл хуҗалыгы тармагында 130 млрд.сумнан артык акчалата керем көтелә, 2019 елга үсеш якынча 15 млрд. сум тәшкил итәчәк. Көтелгән рентабельлек - 16% дәрәҗәсендә (узган елга карата 6% үсеш). Бүген бу хакта Татарстан Республикасы Хөкүмәте Йортында узган республика киңәшмәсендә Татарстан Республикасы авыл хуҗалыгы һәм азык-төлек министры Марат Җәббаров хәбәр итте.

Киңәшмәне барлык муниципаль районнар белән видеоконференцэлемтә режимында Татарстан Республикасы Президенты Рөстәм Миңнеханов уздырды. Киңәшмәдә Татарстан Премьер-министры Алексей Песошин катнашты.

ТР Авыл хуҗалыгы министрлыгы башлыгы үсемлекчелек тармагы турында җентекләбрәк сөйләде. Ул хәбәр иткәнчә, урып-җыю эшләре белән бер үк вакытта 2021 ел уңышы өчен көзге чаралар үткәрелгән.

Үсемлекләрне яклау һәм аларны яфрактан тукландыру турында сөйләгәндә, министр түбәндәге стандартлардан файдаланырга тәкъдим итте: бөртеклеләр - ким дигәндә 3; рапс һәм шикәр чөгендере - 4; калган культуралар - кимендә 2 эшкәртү. Республика буенча эшкәртү планы якынча 6 млн. га тәшкил итә, бүгенге 2 млн. га тәшкил итә.

Аннары министр хуҗалыкларның эремә үзәкләре белән тәэмин ителеше турында сөйләде. 2019-2020 елларда төрле җиһазландырылган 200 берәмлек эретмә үзәге монтажланган, алар барысы да агымдагы ел уңышы өчен эшләгән. Октябрь ахырында төзелгән комплексларның эшләнгән стандартка туры килүе тикшерелде. Барлык таләпләргә җавап бирә торган – 37 берәмлек, ноябрь ахырына кадәр тагын 81 берәмлек таләпләргә җиткереләчәк. Калган 380ен төзергә һәм туры китерергә туры киләчәк.

Министр иң актив районнардан мисал итеп Әтнә районын китерде. Монда 2019 елгы чәчү эшләренә беренчеләрдән булып 9 хуҗалыкта шундый комплекслар монтажланды.

"Соңгы 2 елда игенчелек буенча Минзәлә районы да яхшы нәтиҗәләр күрсәтә», - дип билгеләп үтте ТР Авыл хуҗалыгы министрлыгы башлыгы.

Шул ук вакытта ул Әлмәт районында бер генә берәмлек тә булмавын искәртте.

Министрлык 2021 елда «минераль ашламалар сатып алу» маддәсе буенча эретмә комплекслары булган хуҗалыклар өчен стимуллаштыручы коэффициентны кулланырга планлаштыра, дип белдерде министр, ягъни мондый хуҗалыклар үз чәчүлекләренең һәр гектарына 30% ка күбрәк акча алачак.

Ул шулай ук язга кадәр әлеге комплексларны төзеп, районнар исәп тота ала торган субсидияләр күләмен дә әйтеп үтте.

Бу үсемлекләрне саклау чараларында акчаны янга калдырырга, уңышны ким дигәндә 20% ка арттырырга, шулай ук сөрүлеккә химик (пестицид) йөкләнешне киметергә мөмкинлек бирәчәк.

"Без 2021 елны сиптергечләрне масштаблы яңарту елы дип игълан итәбез, - диде Марат Җәббаров. - Үзйөрешле машиналарга өстенлек бирергә кирәк, чөнки алар җитештерүчәнрәк һәм агулы химикатлар белән эшләгәндә механизатор өчен куркынычсызрак. Хуҗалык һәм холдинг җитәкчеләреннән, ихтыяҗларын билгеләп, сиптергечләр җитештерүчеләр белән тиешле эш алып баруларын сорыйм, чөнки яз көне алар тиешле күләмдә булмаячак».
Дәүләт хакимияте һәм җирле үзидарә органнарының бердәм "Рәсми Татарстан" порталы